Verbruikersake: Selfone en dienste pla verbruikers die meesteFoto: Pexels.com Selfone en swak diens het vir die meeste verbruikersklagtes gesorg wat die afgelope jaar by die Ombudsman vir Goedere en Dienste ingedien is. Volgens die jaarverslag van die Ombudsman se kantoor het 1 459 mense oor selfone gekla en 1 273 oor dienste. Ina Opperman het gaan kyk waarmee verbruikers nog stoei en wat daaraan gedoen word. Verbruikers was ook ongelukkig oor elektroniese toestelle, waaroor 578 mense gekla het, meubels (462 klagtes), rekenaars (245 klagtes), boumateriaal (197 klagtes), klere (156 klagtes), skoene (90 klagtes) en tyddeel (89). Ander klagtes het gehandel oor kos, drank, hardeware, huisdekor, skoonheidsmiddels, linne en beddegoed, juweliersware, tuisversorgingsprodukte, sportgoedere, skryfbehoeftes, mediese toerusting, speelgoed, tabakprodukte, chemikalieë, tekstiele, troeteldierprodukte en gereedskap. Tydens die vorige boekjaar het die ombudsman se kantoor 5 595 klagtes ontvang, ŉ toename van 60% vergeleke met die 3 495 klagtes in die vorige jaar. Van die klagtes het 4 650 binne die ombudsman se jurisdiksie geval en 48% daarvan is opgelos in die verbruiker se guns, terwyl nog 12,3% van die klagtes gedeeltelik opgelos is. Die aantal maatskappye wat die ombudsman se gedragskode onderskyf, het ook gestyg met 244% van 189 tot 650. Die ombudsman het nou die Nasionale Verbruikerskommissie gevra om sy gedragskode te verander sodat hy ook, soos ander ombudsmanne, bevindings kan maak wat bindend is ten opsigte van die maatskappye. Die ombudsman wil ook hê die gedragskode moet dit moontlik maak vir die kantoor om onopgeloste klagtes direk na die verbruikerskommissie te verwys. Tans moet die verbruikers weer van voor af by die kommissie gaan kla. Magauta Mphaplele, waarnemende ombudsman, het met die bekendstelling van die jaarverslag gesê die meeste verbruikersklagtes het hul oorsprong gehad in foutiewe produkte, wat verantwoordelik was vir 37% van klagtes, terwyl swak dienslewering 31% en ooreenkomste wat gekanselleer is 24% van die klagtes opgelewer het. “Ongelukkig kon 17,8% van die klagtes nie opgelos word nie omdat die maatskappye geweier het om saam te werk. Nog ŉ struikelblok is dat verbruikers van forum na forum gaan om klagtes op te los, wat beteken dat maatskappye wat bydra tot die ombudsman se kantoor sodat klagtes daar opgelos kan word, nog geld moet uitgee om hulle op ander platforms te verdedig,” verduidelik sy. Die ombudsman meen ook dat die definisie van jurisdiksie te wyd is en wil vra dat dit aangepas word om meer kleinhandelklagtes te hanteer. Jy kan jou klagte direk op die webwerf indien by http://www.cgso.org.za/, of jy kan die oproepsentrum bel by 0860 000 272.